Context

Duminică, 1 octombrie 2017, Raed Arafat, Șeful Departamentului pentru Situații de Urgență (DSU), a afirmat că:

“Asistăm la un moment istoric, în care pompierii și situațiile de urgență în general sunt considerate de importanță strategică pentru populație și pentru țară. La nivel național, s-au alocat fonduri fără precedent și aici vorbesc de aproape 600 de milioane de euro alocate situațiilor de urgență de către Guvern. Premierul a decis să le aloce din fonduri europene, să ne permită să ne dotăm cu tot ce este nevoie, să eliminăm tot ce este mai vechi de 30 de ani, de 25 de ani, să venim mai aproape și mai eficient de populație”.

Aceeași informație fusese anterior anunțată și de premierul Mihai Tudose, la finalul lunii iulie (“Este vorba despre materializarea unei discuţii pe care am avut-o cu Ministerul de Interne, cu doamna ministru, cu domnul Raed Arafat, plecând de la primul proiect, ce facem repede şi am ajuns, împreună, la decizia să fim înţelepţi – să nu ne mai cârpim şi în fiecare an să luăm câte ceva şi să fie un never ending story. Vă spun acum, suma este de 600 de milioane de euro. După ce ne-am revenit din şocul sumei am început să lucrăm, după două zile i-am dat vestea bună domnului doctor Raed Arafat că am găsit soluţia”).

Discuțiile porniseră de la un raport al Ministerului de Interne, realizat după tragedia prin care trei militari au murit și alții au fost răniți după ce s-au răsturnat cu un camion. Tot atunci, premierul Tudose spunea în ședința de Guvern de prezentare a raportului: ”Pentru etapa I de 15.385.000 de euro, domnule ministru de Finanţe, la rectificare vreau banii ăştia! Nu e cu da sau nu”.

Astfel, înțelegem de la premier și avem confirmarea de la Raed Arafat că aceste sume au fost ”găsite” acum și că ele vor fi acoperite din fonduri europene.